# Instruks for 72 timers udvidet lægefagligt behandlingsansvar efter hospitalsindlæggelse i Region Midtjylland

|  |  |
| --- | --- |
| **Situation** | Instruks |
| **Personalegrupper omfattet af instruksen** | Personale ansat på socialområdet i Randers kommune. |
| **Borgermålgruppe** | Borgere, som har været indlagt på en somatisk afdeling i Region Midtjylland i over 24 timer, som er færdigbehandlede og efter indlæggelse udskrives til kommunal sygepleje på kommunale **bosteder**, akutpladser/midlertidige pladser, plejehjem eller eget hjem. |
| **Formål** | * At sikre at borgerne oplever en tryg og sammenhængende overgang fra hospitalsindlæggelse til det videre forløb i den kommunale sygepleje på kommunale **bosteder** akutpladser/midlertidige pladser, plejehjem eller eget hjem. * At øge tilgængeligheden, kvaliteten og patientsikkerheden i det tværsektorielle samarbejde mellem hospital, kommune og almen praksis i de første døgn efter borgerens udskrivelse.   Og herved bidrage til, at:   * behandle borgeren så tæt på eget hjem som muligt * mindske risikoen for unødvendige genindlæggelser * forebygge og håndtere en række akutte henvendelser mere hensigtsmæssigt ved at benytte andre relevante tilbud, f.eks. akuttider næste dag * øge kvaliteten af udskrivelser |
| **Ansvar** | Det er ledelsens ansvar at sikre:   * At medarbejderne har kompetencer bl.a. i forhold til anvendelse af TOBS og ISBAR * Kendskab til og følger denne instruks * Sikre, at der forefindes smartphone/tablet, der kan anvendes ved videoopkald * Arbejdsgang for dagligt tjek for modtagelse af sundhedskommunikation/korrespondancemeddelelser   Det er personalets ansvar:   * at efterleve denne instruks * at sætte sig ind i de dertilhørende arbejdsgange/redskaber, såsom anvendelse af TOBS, ISBAR, videoopkald, sundhedskommunikation mm. |
| **Begrebsafklaring** | **72 timers udvidet lægefagligt behandlingsansvar:**  Defineres som det lægefaglige behandlingsansvar, som den udskrivende afdeling påtager sig ved udskrivelse af borgeren og frem til 72 timer efter udskrivelse. Den udskrivende afdeling påtager sig i denne periode at håndtere henvendelser døgnet rundt fra kommunen, almen praksis og lægevagt i forlængelse af borgerens udskrivelse fra hospitalet.  Omfatter alle sundhedsfaglige henvendelser vedrørende borgeren fx:   * Ordination af medicin eller ændring i den aktuelle medicin * En præcisering af behandlingsplanen * Alle ændringer i borgerens helbredstilstand herunder nyopståede tilstande   I nogle tilfælde kan det 72 timers lægefagligt behandlingsansvar forlænges.  Ved afslutning af hospitalets lægefaglige behandlingsansvar overgår behandlingsansvaret automatisk til egen læge.  **Borgere som udskrives med 72 timers behandlingsansvar:**   * Udskrives fra en somatisk afdeling * Indlagt over 24 timer * Færdigbehandlet * Udskrives med behov for sygepleje til kommunale **bosteder**, akutpladser/midlertidige pladser, plejehjem eller eget hjem.   **Borgere som *ikke* udskrives med 72 timers behandlingsansvar:**   * Har været indlagt i korte forløb, under 24 timer * Udskrives med behov for pleje eller praktisk hjælp (ikke sygepleje) * Udskrives fra regionspsykiatrien   **Borgere med terminalerklæring:**   * Udskrivende afdeling/læge kan, ud fra en individuel vurdering, træffe beslutning om, at en borger med en terminalerklæring ikke omfattes 72 timers behandlingsansvar. (Dette skal fremgå af epikrise og korrespondancemeddelelse).   **Hvem kan kontakte udskrivende afdeling:**  De kommunalt ansatte sygeplejersker/social- og sundhedsassistenter, praktiserende læge og lægevagt kan kontakte udskrivende afdeling på alle tidspunkter af døgnet.  I [Model for 72 timers udvidet lægefagligt behandlingsansvar efter hospitalsindlæggelse](https://www.sundhedsaftalen.rm.dk/siteassets/aftale-2019-2023/samarbejdsaftaler/72-timers-behandlingsansvar/midtjysk-model-for-72-t-behandlingsansvar-120923.pdf) fremgår det, at det er autoriserede sygeplejersker eller social- sundhedsassistenter, der kan kontakte udskrivende afdeling.  På Socialområdet i Randers Kommune vil der ikke være autoriseret sundhedspersonale til stede i alle vagtlag – se afsnit for beskrivelse af arbejdsgang for Socialområdet. |
| **Hospitalets opgave ved udskrivelse med 72 timers udvidet lægefagligt behandlingsansvar** | **Kommunikation fra udskrivende afdeling til kommune**   * Sygeplejersken på den udskrivende afdeling, planlægger udskrivelsen og informerer via korrespondancemeddelelse kommune og praktiserende læge om:   + at borgeren udskrives med 72 timers udvidet lægefagligt behandlingsansvar   + udskrivningstidspunkt   + telefonnummer, som udskrivende afdeling kan kontaktes på |
| **ARBEJDSGANG socialområdet**  **Ved behov for kontakt til udskrivende afdeling efter udskrivelse** | **Ved behov for henvendelse som *ikke* har relation til indlæggelsen, skal du ligeledes kontakte udskrivende afdeling:**   * Hospitalet skal vurdere problemet, som hvis borgeren var indlagt   Hospitalet kan vurdere, at henvendelser, der ikke er af hastende karakter, kan overgå til praktiserende læge efter 72 timer.  **Ved akut livstruende tilstand:**   * Kontakt 1-1-2 * Det lægefaglige ansvar ifm. opkaldet varetages af præhospitalet   *Se: Instruks – Akut sygdom, kronisk sygdom, ulykkestilfælde og terminalbehandling*  **Arbejdsgang for Socialområdet ift. behov for kontakt til udskrivende afdeling:**  Botilbud, hvor der er autoriseret sundhedspersonale på arbejde:   * Det autoriseret sundhedspersonale er ansvarlige for kontakt og kommunikation med den udskrivende afdeling.   Botilbud, hvor der ikke er autoriseret sundhedspersonale på arbejde:   * Kontakt til hjemmesygeplejen, hvis borger ændrer tilstand. * Medarbejderne skal være behjælpelig med at videregive relevant information til hjemmesygeplejen.   **Inden du kontakter udskrivende afdeling, skal du gøre følgende:**   * Orientere dig i udskrivningsdokumenterne fra udskrivende afdeling (obs om det er indenfor de 72 timer). * Hvis borgerens helbredstilstand skal drøftes, skal du:   + Gøre dig klart hvilken specifik ændring i borgers tilstand, der er tilkommet fx smerter   + Måle vitale parametre jf. TOBS (blodtryk, puls, respirationsfrekvens og temperatur).   + Observere hud og almen tilstand generelt   + Hospitalet kan bede om andre målinger, f.eks. saturation/iltmætning. Det kan varetages af akutsygeplejersker på Ældreområdet – kontakt på tlf. 24911799   Se også: *Lommekort om 72 timers udvidet lægefagligt behandlingsansvar*    Efter indsamling af relevante data kontaktes udskrivende afdeling.  Når du kommunikerer med udskrivende afdeling, skal du anvende dialogværktøjet [ISBAR-lommekort](https://patientsikkerhed.dk/wp-content/uploads/2023/01/isbar-lommekort-a6-2020.pdf)  **Ved opkald til udskrivende afdeling pga. helbredstilstand som omhandler forværring/ændring i borgerens tilstand:**  Hospitalslægen vurderer, om der er behov for et lægefagligt tilsyn, herunder om tilsynet kan foretages via telefon, evt. over en videoforbindelse eller ved fysisk tilsyn.  **Hvis videoforbindelse skal etableres, gøres følgende:**   * Du oplyser telefonnummeret på din arbejdstelefon (smartphone), alternativt kan det være borgerens smartphone. * Hospitalslægen sender via sms et link til telefonen og får herigennem adgang til kameraet i telefonen. Herved er der mulighed for visuelt at se borgeren.   **Hvis der er behov for fysisk tilsyn af borgeren, kan dette gøres ved:**   * akuttid i specialets ambulatorium eller anden ambulant enhed * vurdering i Akutmodtagelsen (foretages af den udskrivende afdeling) * genindlæggelse på afdelingen   **Kørsel ved fysisk tilsyn:**   * Det er den behandlingsansvarlige afdeling som bestiller eventuel transport via AMK og melder borgeren til relevante afdeling |
| **Efter henvendelse til udskrivende afdeling** | **Har du ansvar for:**   * At handle ud fra de aftaler der er lavet med udskrivende afdeling/hjemmesygeplejen * At dokumentere kontakten**Begrundelse:**Ved enhver henvendelse til udskrivende afdeling har du journaliseringspligt, uanset om det omhandler rådgivning eller behandling. Se under dokumentationsafsnit. * At orientere borger og eventuelle pårørende om resultatet af henvendelsen * At orientere kolleger og samarbejdspartnere   Kommunen/socialområdet har som vanligt ansvaret for observation og pleje af borgeren og har forpligtigelse til at reagere på ændringer i borgerens tilstand. Myndighedsansvaret og initiativpligten påhviler kommunen og ikke udskrivende afdeling.  **Udskrivende afdeling har ansvaret for:**   * Ændring eller præcisering af behandlingsplanen, ordination af medicin og lignende aftales telefonisk med den sygeplejerske eller social og sundhedsassistent, som har taget kontakt, og der sendes en korrespondancemeddelelse. * Ved medicinændringer ajourføres FMK. |
| **Ved dødsfald** | Ved borgers død uden for hospital er det praktiserende læge, der som vanligt, har ansvaret for at udfylde dødsattest. Dette uanset om borger afgår ved døden inden for hospitalets 72 timers udvidede lægefaglige behandlingsansvar.  *Se: Instruks – Dødsfald* |
| **Dokumentation** | * Ved modtagelse af korrespondancemeddelelser fra hospital noteres det i Sensum Bosted i dagbogstypen ”*Registrering af indlæggelser/udskrivninger*”, at borger er omfattet af 72 timers behandlingsansvar. Angiv dato og tidspunkt for, hvornår 72 timers behandlingsansvar starter og slutter. * Observationer, handlinger og aftaler relateret til kontakt til udskrivende afdeling dokumenteres i det aktuelle problemområde/tilstand, handlingsanvisning eller i dagbogsnotat relateret til problemområde/tilstand. |
| **Litteraturreferencer** | Model for 72 timers udvidet behandlingsansvar efter hospitalsindlæggelse, godkendt i Regionsrådet den 21. juni 2023 <https://www.sundhedsaftalen.rm.dk/siteassets/aftale-2019-2023/samarbejdsaftaler/72-timers-behandlingsansvar/midtjysk-model-for-72-t-behandlingsansvar-120923.pdf> |
| **Supplerende litteratur** | Sundhedsaftalen 2019-2023 – 72 timers behandlingsansvar <https://www.sundhedsaftalen.rm.dk/sundhedsaftalen-2019-2022/samarbejdsaftaler/72-timers-behandlingsansvar/>  Sundhedsaftalen 2019-2023 – Rammeaftale for anvendelse af korrespondancebreve  <https://www.sundhedsaftalen.rm.dk/siteassets/aftale-2019-2023/samarbejdsaftaler/korrespondancebreve/aftale-om-anvendelse-af-korrespondancebreve.pdf> |
| **Udarbejdet den:**  **Udarbejdet af:**  **Sidst revideret:**  **Revideres inden:**  **Godkendt af:** | November 2023  Ghita Steenholt, sundhedsfaglig koordinator og Anne Skov, kvalitetssygeplejerske  Revideres efter behov og senest november 2025.  Socialchef og centerledergruppen |